ब्रेट ली की ऑस्ट्रेलियाई वनडे टीम में वापसी  
इंग्लैंड के साथ खेले जाने वाले पहले वनडे मुकाबले के लिए लंबे समय बाद ऑस्ट्रेलियाई टीम में तेज गेंदबाज ब्रेट ली की वापसी हुई है।
इंग्लैंड के साथ खेले जाने वाले पहले वनडे मुकाबले के लिए लंबे समय बाद ऑस्ट्रेलियाई टीम में तेज गेंदबाज ब्रेट ली की वापसी हुई है। ऑस्ट्रेलिया की 14 सदस्यीय टीम में ली के अलावा तेज गेंदबाज शॉन टेट और बल्लेबाज डेविड हसी को शामिल किया गया है।  एशेज सीरीज के दौरान टीम से दूर रहे स्पिन गेंदबाज नाथन हौरित्ज को भी टीम में जगह मिली है। खराब फिटनेस और चोट से ग्रस्त ली ने अपना अंतिम एकदिवसीय मैच अक्टूबर, 2009 में खेला था।  एक दिन पहले ही सोमवार को ली ने संकेत दिया था कि यदि चयनकर्ताओं ने उन्हें विश्वकप के लिए चुने जाने वाली टीम से नजरअंदाज किया, तो वह दूसरी भूमिका के लिए भी काम करने को तैयार हैं। ली का कहना था कि उनके पास दूसरा विकल्प खिलाड़ियों को कोचिंग देने का है। मौजूदा सत्र में ली घरेलू एकदिवसीय मुकाबलों में 15 विकेट झटककर गेंदबाजों की फेहरिस्त में शीर्ष पर रहे।  ली का कहना था कि उन्हें विश्वास है कि वह विश्वकप के लिए अंतिम 15 खिलाड़ियों में जगह बनाने में कामयाब होंगे। भारतीय उपमहाद्वीप में अगले महीने आयोजित होने वाले विश्वकप के लिए ली को ऑस्ट्रेलिया की 30 सम्भावित खिलाड़ियों की सूची में शामिल किया गया है। ऑस्ट्रेलिया को इंग्लैंड के साथ सात मैचों की एकदिवसीय शृंखला खेलना है। इस शृंखला का पहला मुकाबला 16 जनवरी को मेलबर्न क्रिकेट मैदान पर खेला जाएगा।  ऑस्ट्रेलिया की एकदिवसीय टीम इस प्रकार है : शेन वॉटसन, ब्रैड हैडिन (विकेट कीपर), माइकल क्लार्क (कप्तान), केमरुन व्हाइट, डेविड हसी, माइकल हसी, स्टीव स्म्थि, मिशेल जॉनसन, नाथन हौरित्ज, ब्रेट ली, जेवियर डोर्थी, पीटर सिडल, शॉन टेट और डगलस बोलिंगर।